Менин энем Шебалин аймактын Чичке-Чаргы jуртында Арбалушка деп öзöктö чыгып чыдаган. Онын адазы тонжоон сööктÿ Нефедов Толой деп кижиде Бедиреш, Чакан, Чалчык, Камдай-Таштан, Назар деп кожо чыккан карындаштары ла эки сыйны болгон. Энемнин адазы ла энези кызылдар ла актар тужында тÿймеенде божогон. Энем ле кожо чыккан Сама, Прокопий, Кÿдÿрке карындажылар ла Чайлаш деп сыйны öскÿс арткылаган. Öскÿстерди ада ажыра ага - карындаштары чыдаткан.